Návrh

**NARIADENIE VLÁDY**

## Slovenskej republiky

## z ....... 2023,

**ktorým sa mení a dopĺňa nariadenie vlády Slovenskej republiky č. 50/2007 Z. z.**

**o registrácii odrôd pestovaných rastlín v znení neskorších predpisov**

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

# Čl. I

Nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení nariadenia vlády Slovenskej republiky č. 315/2007 Z. z., nariadenia vlády Slovenskej republiky č. 491/2007 Z. z., nariadenia vlády Slovenskej republiky č. 470/2008 Z. z., nariadenia vlády Slovenskej republiky č. 565/2009 Z. z., nariadenia vlády Slovenskej republiky č. 489/2010 Z. z., nariadenia vlády Slovenskej republiky č. 436/2011 Z. z., nariadenia vlády Slovenskej republiky č. 219/2012 Z. z., nariadenia vlády Slovenskej republiky č. 394/2013 Z. z., nariadenia vlády Slovenskej republiky č. 22/2014 Z. z., nariadenia vlády Slovenskej republiky č. 131/2014 Z. z., nariadenia vlády Slovenskej republiky č. 293/2015 Z. z., nariadenia vlády Slovenskej republiky č. 114/2016 Z. z., nariadenia vlády Slovenskej republiky č. 273/2016 Z. z., nariadenia vlády Slovenskej republiky č. 50/2017 Z. z., nariadenia vlády Slovenskej republiky č. 183/2018 Z. z., nariadenia vlády Slovenskej republiky č. 173/2019 Z. z., nariadenia vlády Slovenskej republiky č. 495/2019 Z. z., nariadenia vlády Slovenskej republiky č. 111/2020 Z. z., nariadenia vlády Slovenskej republiky č. 194/2020 Z. z., nariadenia vlády Slovenskej republiky č. 349/2021 Z. z. a nariadenia vlády Slovenskej republiky č. 4/2023 Z. z. sa mení a dopĺňa takto:

1. V § 3 odsek 10 znie:

„(10) Z hľadiska odlišnosti, vyrovnanosti a stálosti odroda uvedená v

a) prílohe č. 3 časti A prvom bode alebo v časti C prvom bode spĺňa podmienky ustanovené v protokole na určenie odlišnosti, vyrovnanosti a stálosti Úradu Spoločenstva pre odrody rastlín (ďalej len „protokol CPVO“), ktorý je uvedený pre príslušnú odrodu v tejto prílohe,

b) prílohe č. 3 časti A druhom bode alebo v časti C druhom bode spĺňa podmienky ustanovené v metodike na určenie odlišnosti, vyrovnanosti a stálosti Medzinárodnej únie na ochranu nových odrôd rastlín (ďalej len „metodika UPOV“), ktorá je uvedená pre príslušnú odrodu v tejto prílohe.“.

1. V § 3 sa za odsek 10 vkladajú nové odseky 11 až 15, ktoré znejú:

„(11) Z hľadiska vyrovnanosti, ekologická odroda vhodná pre ekologickú poľnohospodársku výrobu5a) (ďalej len „ekologická odroda“), ktorá patrí k druhom uvedeným v prílohe č. 3a časti A, môže namiesto podmienok podľa odseku 10 spĺňať podmienky ustanovené v prílohe č. 3a časti B.

(12) Z hľadiska overenia hospodárskej hodnoty odroda musí spĺňať požiadavky ustanovené v prílohe č. 3 časti A štvrtom bode.

(13) Z hľadiska overenia hospodárskej hodnoty, ekologická odroda, ktorá patrí k druhom uvedeným v prílohe č. 3a časti C, môže namiesto požiadaviek podľa odseku 12 spĺňať požiadavky ustanovené v prílohe č. 3a časti C.

(14) Ak kontrolný ústav pri overovaní hospodárskej hodnoty ekologickej odrody podľa odseku 13 nemôže zabezpečiť overenie za ekologických podmienok podľa osobitného predpisu5b) alebo overenie určitých požiadaviek ustanovených v prílohe č. 3 časti A štvrtom bode, vrátane požiadavky na odolnosť voči chorobám, môže overenie vykonať

a) u šľachtiteľa alebo v poľnohospodárskom podniku, ktorý je zaradený do systému ekologickej poľnohospodárskej výroby,

b) za podmienok s nízkymi vstupmi a minimálnym rozsahom ošetrenia, alebo

c) v inom členskom štáte, ak je s týmto členským štátom uzavretá dohoda o overení hospodárskej hodnoty za ekologických podmienok.

(15) Kontrolný ústav zabezpečí rôznorodé podmienky na overenie hospodárskej hodnoty ekologickej odrody podľa odseku 13 prispôsobené potrebám ekologickej poľnohospodárskej výroby a overí hospodársku hodnotu tejto ekologickej odrody, alebo na podnet žiadateľa overí určité požiadavky ustanovené v prílohe č. 3 časti A štvrtom bode, ak sú k dispozícií rovnaké metódy overovania hospodárskej hodnoty.“.

Poznámky pod čiarou k odkazom 5a a 5b znejú:

„5a) Čl. 3 ods. 19 nariadenia Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018) v platnom znení.

5b) Nariadenie (EÚ) 2018/848 v platnom znení.“.

Doterajšie odseky 11 až 27 sa označujú ako odseky 16 až 32.

1. V § 3 ods. 19 sa slová „odseku 13“ nahrádzajú slovami „odseku 18“.
2. V § 3 ods. 22 sa slová „odseku 16“ nahrádzajú slovami „odseku 21“.
3. V § 3 ods. 26 sa slová „odseku 20“ nahrádzajú slovami „odseku 25“.
4. V § 9 sa za písmeno e) vkladá nové písmeno f), ktoré znie:

„f) predkladá Komisii a príslušným orgánom ostatných členských štátov zodpovedným za registráciu odrôd každý rok k 31. decembru, a to do 31. decembra 2030,

1. správu o počte žiadostí o registráciu ekologickej odrody a výsledkoch skúšok odlišnosti, vyrovnanosti a stálosti ekologickej odrody a
2. správu o počte žiadostí o overenie hospodárskej hodnoty ekologickej odrody a výsledkoch overenia hospodárskej hodnoty ekologickej odrody,“.

Doterajšie písmená f) až i) sa označujú ako písmená g) až j).

1. V § 9b sa slová „ods. 27“ nahrádzajú slovami „ods. 32“.
2. V prílohe č. 3 časti A prvom bode sa slová „na určenie odlišnosti, vyrovnanosti a stálosti Úradu Spoločenstva pre odrody rastlín (ďalej len „protokoly CPVO“)“ nahrádzajú slovom „CPVO“.
3. V prílohe č. 3 časti A druhom bode sa slová „na určenie odlišnosti, vyrovnanosti a stálosti Medzinárodnej únie na ochranu práv nových odrôd rastlín (ďalej len „metodiky UPOV“)“ nahrádzajú slovom „UPOV“.
4. Za prílohu č. 3 sa vkladá príloha č. 3a, ktorá vrátane nadpisu znie:

„Príloha č. 3a k nariadeniu vlády č. 50/2007 Z. z.

**Výnimky zo skúšok odlišnosti, vyrovnanosti a stálosti ekologickej odrody**

**ČASŤ A**

**Zoznam ekologických odrôd podľa § 3 ods. 11**

1. **poľnohospodárske rastlinné druhy**

Jačmeň

Kukurica

Raž

Pšenica

1. **zeleniny**

mrkva obyčajná

kaleráb

**ČASŤ B**

**Osobitné ustanovenia o skúškach odlišnosti, vyrovnanosti a stálosti ekologickej odrody podľa § 3 ods. 11**

**1**. **Všeobecné pravidlo**

Pri ekologických odrodách podľa § 3 ods. 11

a) z hľadiska odlišnosti a stálosti, znaky ustanovené v protokoloch CPVO alebo v metodikách UPOV, ktoré sú uvedené v prílohe č. 3, musia byť dodržané, zaznamenané a popísané,

b) z hľadiska vyrovnanosti, znaky ustanovené v protokoloch CPVO alebo v metodikách UPOV, ktoré sú uvedené v prílohe č. 3, musia byť dodržané, zaznamenané a popísané; znaky uvedené v druhom bode je možné posudzovať menej prísne a ak je pri týchto znakoch ustanovená výnimka z protokolu CPVO, úroveň vyrovnanosti v rámci ekologickej odrody musí byť podobná úrovni vyrovnanosti porovnateľnej odrody, ktorou je odroda podľa § 2 písm. e).

**2**. **Výnimky z protokolov CPVO**

**a) poľnohospodárske rastlinné druhy**

**Jačmeň**

Z hľadiska vyrovnanosti ekologickej odrody, ktorá patrí k druhu jačmeň siaty (Hordeum vulgare L.), sa znaky na určenie odlišnosti, vyrovnanosti a stálosti ustanovené v protokole CPVO TP 19/5 z 19. 3. 2019 skúšanej ekologickej odrody môžu odchyľovať v

znaku č. 5 - Vlajkový list: antokyanové sfarbenie ušiek

znaku č. 8 - Vlajkový list: osrienenie pošvy

znaku č. 9 - Ostiny: antokyanové sfarbenie končekov

znaku č. 10 - Klas: osrienenie

znaku č. 12 - Zrno: antokyanové sfarbenie nervov plevice

znaku č. 16 - Sterilný klások: postavenie

znaku č. 17 - Klas: tvar

znaku č. 20 - Ostina: dĺžka

znaku č. 21 - Klasové vreteno: dĺžka prvého článku

znaku č. 22 - Klasové vreteno: zakrivenie prvého článku

znaku č. 23 - Stredný klások: dĺžka plevy a ostiny v porovnaní so zrnom

znaku č. 25 - Zrno: zúbkatosť vnútorných bočných nervov na chrbtovej strane plevice

**Kukurica**

Z hľadiska vyrovnanosti ekologickej odrody, ktorá patrí k druhu kukurica siata (Zea mays L.), sa znaky na určenie odlišnosti, vyrovnanosti a stálosti ustanovené v protokole CPVO TP 2/3 z 11. 3. 2010 skúšanej ekologickej odrody môžu odchyľovať v

znaku č. 1 - Prvý list: antokyanové sfarbenie pošvy

znaku č. 2 - Prvý list: tvar vrcholu čepele

znaku č. 8 - Metlina: antokyanové sfarbenie pliev okrem bázy

znaku č. 9 - Metlina: antokyanové sfarbenie peľníc

znaku č. 10 - Metlina: uhol medzi hlavnou osou a bočnými vetvičkami

znaku č. 11 - Metlina: zakrivenie bočných vetvičiek

znaku č. 15 - Steblo: antokyanové sfarbenie nadzemných koreňov

znaku č. 16 - Metlina: hustota kláskov

znaku č. 17 - List: antokyanové sfarbenie pošvy

znaku č. 18 - Steblo: antokyanové sfarbenie internódií

znaku č. 19 - Metlina: dĺžka hlavnej osi nad najnižšou bočnou vetvou

znaku č. 20 - Metlina: dĺžka hlavnej osi nad najvyššou bočnou vetvou

znaku č. 21 - Metlina: dĺžka bočnej vetvy

**Raž**

Z hľadiska vyrovnanosti ekologickej odrody, ktorá patrí k druhu raž siata (Secale cereale L.), sa znaky na určenie odlišnosti, vyrovnanosti a stálosti ustanovené v protokole CPVO TP 58/1 rev. z 27. 4. 2022 skúšanej ekologickej odrody môžu odchyľovať v

znaku č. 3 - Koleoptila: antokyanové sfarbenie

znaku č. 4 - Koleoptila: dĺžka

znaku č. 5 - Prvý list: dĺžka pošvy

znaku č. 6 - Prvý list: dĺžka čepele

znaku č. 8 - Vlajkový list: osrienenie pošvy

znaku č. 10 - List vedľa vlajkového listu: dĺžka čepele

znaku č. 11 - List vedľa vlajkového listu: šírka čepele

znaku č. 12 - Klas: osrienenie

znaku č. 13 - Steblo: chĺpkatosť pod klasom

**Pšenica**

Z hľadiska vyrovnanosti ekologickej odrody, ktorá patrí k druhu pšenica (Triticum aestivum L. subsp. aestivum.), sa znaky na určenie odlišnosti, vyrovnanosti a stálosti ustanovené v protokole CPVO TP 3/5 z 19. 3. 2019 skúšanej ekologickej odrody môžu odchyľovať v

znaku č. 3 - Koleoptila: antokyanové sfarbenie

znaku č. 6 - Vlajkový list: antokyanové sfarbenie ušiek

znaku č. 8 - Vlajkový list: osrienenie pošvy

znaku č. 9 - Vlajkový list: osrienenie čepele

znaku č. 10 - Klas: osrienenie

znaku č. 11 - Steblo: osrienenie krčku

znaku č. 20 - Klas: tvar z profilu

znaku č. 21 - Vrcholová časť vretena klasu: plocha ochlpenia vonkajšieho povrchu

znaku č. 22 - Dolná pleva: šírka ramena

znaku č. 23 - Dolná pleva: tvar ramena

znaku č. 24 - Dolná pleva: dĺžka zobáčika

znaku č. 25 - Dolná pleva: tvar zobáčika

znaku č. 26 - Dolná pleva: plocha ochlpenia na vnútornom povrchu

1. **zeleniny**

**Mrkva obyčajná**

Z hľadiska vyrovnanosti ekologickej odrody, ktorá patrí k druhu mrkva (Daucus carota L.), sa znaky na určenie odlišnosti, vyrovnanosti a stálosti ustanovené v protokole CPVO TP 49/3 z 13. 3. 2008 skúšanej ekologickej odrody môžu odchyľovať v

znaku č. 4 - List: postavenie listov na stonke

znaku č. 5 - List: intenzita zelenej farby

znaku č. 19 - Koreň: priemer jadra v pomere k celkovému priemeru

znaku č. 20 - Koreň: farba jadra

znaku č. 21 - Okrem odrôd s bielym jadrom; Koreň – intenzita farby jadra

znaku č. 28 - Koreň: čas zafarbenia vrcholu

znaku č. 29 - Rastlina: výška primárneho okolíku v čase kvitnutia

**Kaleráb**

Z hľadiska vyrovnanosti ekologickej odrody, ktorá patrí k druhu kaleráb (Brassica oleracea L.), sa môžu znaky na určenie odlišnosti, vyrovnanosti a stálosti ustanovené v protokole CPVO TP 65/1 rev. z 15. 3. 2017 skúšanej ekologickej odrody odchyľovať v

znaku č. 2 - Semenáčik: intenzita zeleného sfarbenia kotyledónov

znaku č. 6 - Listová stopka: poloha

znaku č. 8 - Listová čepeľ: dĺžka

znaku č. 9 - Listová čepeľ: šírka

znaku č. 10 - Listová čepeľ: tvar vrcholu

znaku č. 11 - Listová čepeľ: rozdelenie k hlavnej žile (na spodnej strane listu)

znaku č. 12 - Listová čepeľ: počet výkrojkov (na vrchnej strane listu)

znaku č. 13 - Listová čepeľ: hĺbka výkrojku (na vrchnej strane listu)

znaku č. 14 - Listová čepeľ: tvar v priereze

znaku č. 19 - Kaleráb: počet vnútorných listov.

**ČASŤ C**

**Zoznam ekologických odrôd podľa § 3 ods. 13**

Jačmeň

Kukurica

Raž

Pšenica

**Požiadavky na overenie hospodárskej hodnoty ekologických odrôd podľa § 3 ods. 13**

1. Overenie hospodárskej hodnoty ekologických odrôd podľa § 3 ods. 13 sa vykonáva za ekologických podmienok podľa osobitného predpisu.5b)
2. Pri overovaní hospodárskej hodnoty ekologických odrôd podľa § 3 ods. 13 a pri posudzovaní výsledkov tohto overenia sa musia zohľadniť potreby a ciele ekologickej poľnohospodárskej výroby. Pri overovaní hospodárskej hodnoty ekologických odrôd podľa § 3 ods. 13 je potrebné overiť požiadavku na odolnosť alebo toleranciu voči chorobám a požiadavku adaptácie na rôzne miestne pôdne podmienky alebo klimatické podmienky.
3. Ak ide o poľnohospodársky postup alebo výrobu potravín alebo krmív, ktorá sa pokladá za užitočnú pre potravinársku výrobu, lepšie požiadavky podľa prílohy č. 3 časti A štvrtého bodu na účely potravinárskej výroby sa považujú za mimoriadne cenné pri overovaní hospodárskej hodnoty ekologických odrôd podľa § 3 ods. 13.“.
4. Príloha č. 4 sa dopĺňa tridsiatym siedmym bodom a tridsiatym ôsmym bodom, ktoré znejú:

„37. Vykonávacia smernica Komisie (EÚ) 2022/1647 z 23. septembra 2022, ktorou sa mení smernica 2003/90/ES, pokiaľ ide o výnimku pre ekologické odrody poľnohospodárskych rastlinných druhov vhodných na ekologickú poľnohospodársku výrobu (Ú. v. EÚ L 248, 26.9.2022).

38. Vykonávacia smernica Komisie (EÚ) 2022/1648 z 23. septembra 2022, ktorou sa mení smernica 2003/91/ES, pokiaľ ide o výnimku pre ekologické odrody druhov zeleniny vhodné na ekologickú poľnohospodársku výrobu (Ú. v. EÚ L 248, 26.9.2022).“.

**Čl. II**

Toto nariadenie vlády nadobúda účinnosť 1. júla 2023.